रायपुर. मानसून के आने से पहले ही छत्तीसगढ़ में गर्मी से राहत मिलने लगी है। चक्रवात की वजह से नमीयुक्त हवाओं और बादलों ने सूरज की तपिश मंद कर दी है। देर शाम चली ठंडा हवाओं के कारण रात को पड़ने वाली गर्मी भी कम होने लगी है। प्रदेश में कई जगहों पर हल्की बारिश और बूंदाबांदी हो रही है। रविवार को दिन में कहीं-कहीं हल्की बूंदाबांदी दर्ज की गई है।
समुद्र की ओर से आ रही नमीयुक्त हवा के कारण प्रदेश में मानसून से पहले ही राहत महसूस की जा रही है। रविवार को दिन में दिनभर धूप-छांव की आंख मिचौली चलती रही। इसकी वजह से तापमान भी ज्यादा नहीं बढ़ पाया। अधिकतम तापमान रायपुर में करीब 41 डिग्री पर ही रहा। इधर, रात को करीब साढ़े नौ बजे चली ठंडी हवाओं के कारण भी मौसम ठंडा हो गया।
मौसम विज्ञानियों के अनुसार समुद्र की ओर से आ रही नमीयुक्त हवाओं के कारण अगले 24 घंटे में भी गरज-चमक के साथ हल्की बारिश की संभावना है। छत्तीसगढ़ की ऊपरी हवा में चक्रवात बना हुआ है। यह अभी कुछ समय तक बना रहेगा। प्रदेशभर में तापमान सामान्य से दो से तीन डिग्री नीचे पहुंच गया है।
दूसरे दिन मानसून स्थिर
1 जून को मानसून के केरल पहुंचने के बाद आज दूसरे दिन रविवार को यह स्थिर रहा। मौसम विज्ञानियों के अनुसार मानसून केरल, तमिलनाडु और कर्नाटक के दक्षिणी हिस्से में स्थित रहा। इन राज्यों में मानसून की वजह से बारिश हो रही है। दबाव अधिक नहीं होने के कारण मानसून यहां से आगे नहीं बढ़ पाया है। अगले 24 घंटे में इसके आगे बढ़ने की संभावना है।
hin_Deva hin_Deva hin_Deva hin_Deva hin_Deva